
A Magyar Vakok és Gyengénlátók Országos Szövetségének elnöksége 2025-ben a látássérült diákok érdekében végzett több évtizedes elkötelezett munkája, valamint pályaválasztásuk és társadalmi beilleszkedésük támogatása elismeréseként Louis Braille-emlékérmet adományoz Szilágyi Veronikának. 

Szilágyi Veronika az 1970-es években még műszaki pályára készült, de végső döntésében fontos szerepet játszott, hogy az iskola falai között nőtt fel a Vakok Iskolája nagyra becsült igazgatója, gyermekorvosa, dr. Méhes József rokonaként. 
A Vakok Iskolájában sokféle munkakört töltött be, szerteágazó tevékenységet folytatott a látásnevelés, a gyermekvédelem, a pályaválasztás és az utógondozás területén. A látásneveléssel kapcsolatos tapasztalatait szaktudományos cikkekben, tanulmányokban osztotta meg a szakma iránt érdeklődőkkel. 
1995-től a Vakok Iskolájában Szilágyi Veronika vezetésével indult el a látássérült tanulók szakképzése, a speciális szakiskolai oktatás. Ezzel a tiflopedagógiai nevelés-oktatás területén országos szinten is maradandót alkotott. 
A Magyar Gyógypedagógusok Egyesületének és a Magyar Szakképzési Társaság Speciális Szakiskolai Tagozatának aktív tagja volt. Közéleti tevékenységével a szakma fejlődéséhez és a közösség építéséhez is jelentős mértékben hozzájárult.
Munkásságával kiemelkedő érdemeket szerzett a látássérült gyermekek és fiatalok nevelése, oktatása, pályaválasztásuk és társadalmi beilleszkedésük támogatása terén.
Tisztelettel és elismeréssel méltatjuk azt a kiemelkedő szakmai és emberi pályafutást, amellyel a látássérült gyermekek és fiatalok ügyét évtizedeken keresztül elkötelezetten szolgálta.

Kitüntetéséhez szívből gratulálunk!

